Okresná prokuratúra Stará Ľubovňa 
Obrancov mieru 18, 064 01 Stará Ľubovňa 	

Sp. zn. : Pv 603/13/7710	Stará Ľubovňa, 10.6.2014
EEČ : 2-59-75-2014

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátor Okresnej prokuratúry Stará Ľubovňa
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodenými:
1.	XXXXX
	dátum narodenia: XXXXX
	trvalé bydlisko: XXXXX
2.	Všeobecná zdravotná pisťovňa a.s. 
	sídlo organizácie: XXXXX, XXXXX XXXXX, 
Obsahom zmieru je:
Poškodený XXXXX si  bolestné uplatní u poisťovne UNIQUA a.s., Lazaretská 15, Bratislava a taktiež u tejto poisťovne si uplatní nárok za poskytnutú zdravotnú starostlivosť aj poškodená XXXXX, pobočka XXXXX, Kúpeľná  5.

Podľa § 224 ods. 1 Trestného poriadku obvinený  XXXXX  zložil na verejnoprospešné účely sumu vo výške 150,- €, ktorú celú sumu určil štátu na peňažnú pomoc poškodeným podľa osobitného zákona. 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Odd.výkonu služby DI OR PZ St.Ľubovňa pod spisovou značkou ORP-78/DI-SL-2013.
Obvinený XXXXX dňa 14.11.2013 okolo 11.45 hod. viedol služobné motorové vozidlo zn. Škoda Octavia ev. čísla PO 133DR po ceste I/68 smerom od Prešova do XXXXX,  pričom za obcou Plavnica v km 24.500 v stúpaní kopca pri prejazde miernou ľavotočivou zákrutou prešiel s vozidlom vpravo k pravému okraju cesty a následne vpravo mimo vozovku do krovinatého porastu, kde narazil prednou časťou vozidla do stromu. Pri nehode spolujazdec obvineného XXXXX podľa znaleckého posudku utrpel kompresívnu zlomeninu tela 12. hrudného stavca a zlomeninu 1. driekového stavca, zlomeninu 8. a 9. rebra vľavo, kožné odreniny chrbtovej strany 4. a 5. prsta pravej ruky a palca ľavej, ktoré zranenia si vyžiadali liečenie v trvaní 12-16 týždňov.

Odôvodnenie: 
            Uznesením povereného príslušníka Okresného dopravného inšpektorátu v  XXXXX sp. zn. ORP-78/DI-SL-2013 zo dňa 15.11.2013 bolo podľa § 199 ods. 1 Trestného poriadku začaté trestné stíhanie a dňa 17.01.2014 podľa § 206 ods. 1 Trestného poriadku vznesené obvinenie  XXXXX pre prečin ublíženia na zdraví podľa § 157 ods. 1  Trestného zákona.

	Podľa ustanovenia § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom a zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Podľa § 215 ods. 1 písm. g/ Trestného poriadku, prokurátor zastaví trestné stíhanie, ak sa schváli zmier medzi obvineným a poškodeným.

Podľa § 157 ods. 1 Trestného zákona možno za prečin ublíženia na zdraví  uložiť trest odňatia slobody na šesť mesiacov až dva roky.
 
Po skončení vyšetrovania poverený príslušník PZ predložil na tunajšiu okresnú prokuratúru dňa 02.04.2014 vyšetrovací spis s návrhom na podanie obžaloby , s ktorým sa dozorujúci prokurátor nestotožnil a po preskúmaní spisového materiálu  dňa 03.04.2013 udelil mediačnému a probačnému úradníkovi Okresného súdu XXXXX súhlas na vykonanie mediácie.

Následne bola na Okresnom súde v XXXXX vykonaná mediácia, počas ktorej obvinený a poškodení po poučení o podstate mediácie dali súhlas k vykonaniu mediácie a vyjadrili súhlas s postupom podľa § 220 ods. 1 Trestného poriadku, obvinený slobodne, vážne a určito vyhlásil, že spáchal skutok za ktorý je trestne stíhaný, svoje konanie oľutoval a dňa 21.05.2014 uzatvoril s poškodenými dohodu o uzatvorení zmieru. Priznanie obvineného ku skutku je v súlade s výpoveďami poškodeného XXXXX, ako aj s ďalšími písomnými dôkazmi, ako je protokol o nehode v cestnej premávke, fotodokumentáciou, znaleckým posudkom z odboru zdravotníctva  a inými.

Z uzatvorenej dohody je zrejmé, že poškodený XXXXX si nárok na bolestné uplatní u poisťovne UNIQUA a.s., Lazaretská 15, Bratislava  a taktiež u tejto poisťovne si uplatní nárok za poskytnutú zdravotnú starostlivosť aj poškodená XXXXX, pobočka XXXXX, Kúpeľná ul. č. 5. a obaja poškodení súhlasili s  uzatvorením zmieru.

Obvinený XXXXX poukázal na verejnoprospešné účely sumu vo výške 150,- €, ktorú dňa 23.05.2014 zložil na účet Štátnej pokladnice č. účtu 7000063281/8180, ktorú celú sumu určil štátu na peňažnú pomoc poškodeným podľa osobitného zákona. 

Zo správy o výsledku mediácie zo dňa 05.06.2014, ako aj zo zápisnice o výsluchu obvineného vyplýva, že obvinený je zamestnaný   v exekútorskom úrade  s mesačným príjmom vo výške  600,- €, býva v bytovke  spolu s manželkou a dcérou. Z miesta trvalého bydliska je hodnotený kladne.  V evidencií priestupkov má dva záznamy za priestupky v doprave. Podľa odpisu z registra trestov  doposiaľ nebol súdne trestaný.

Vzhľadom ku skutočnosti, že v tejto veci boli splnené všetky podmienky na postup podľa § 220 ods. 1 Trestného poriadku, bolo potrebné rozhodnúť tak, ako je to uvedené vo výrokovej časti tohto uznesenia, pričom suma, ktorá bola poukázaná na verejnoprospešné účely, je primeraná osobným a majetkovým pomerom obvineného, ako aj závažnosti spáchaného trestného činu.

Poučenie: 
Proti tomuto uzneseniu  sťažnosť nie je prípustná. 

JUDr. Pavol Pitoňák
prokurátor